«Нур» журналым и ебланэ къыдэкIыгъуэр
Сабий гъэсапIэхэмрэ курыт еджапIэхэмрэ екIуалIэ цIыкIухэмрэ ныбжьыщIэхэмрэ, абыхэм я гъэсакIуэхэм, егъэджакIуэхэм, адэ-анэхэм, апхуэдэуи дэтхэнэ зы адыгэ унагъуэми яхуэгъэза «Нур» журналым и зи чэзу къыдэкIыгъуэ щхъуэкIэплъыкIэр дунейм къытехьащ.
ТхакIуэ, журналист Щокъуий Къадир удэзыхьэх бзэ дахэкIэ сабийхэм папщIэ итха «Сыт къэхъуар?» рассказ кIэщIымкIэ журналыр къызэIуех. Абы ныбжьыщIэхэр хегъэгъуазэ къуажэр пщэдджыжьым зэрыпежьэм, дыгъэр «къызэрытэджым», адэшхуэ-анэшхуэм я IуэхущIафэхэм, махуэщIэм IущIэ унагъуэ псэущхьэхэм я теплъэмрэ абыхэм я шыфэлIыфэмрэ. Рассказым дыщIыгъужащ тхыгъэм зи гугъу щыщIа адэшхуэ-анэшхуэм, псэущхьэхэм я сурэтхэр.
Журналым и редакторым «Нурым» и щIэджыкIакIуэ цIыкIухэм защыхуигъазэкIэ жеIэ, компьютерымрэ телефонымрэ пэIэщIэ защIу, бзухэм я пшыналъэм едаIуэу мы гъэмахуэр тенджызым зыщагъэпскIыу, мэзхэмрэ псыхъуэхэм-рэ щыджэгуу ягъакIуэмэ гухэхъуэгъуэ нэхъыбэ къазэрыритынур. АдэкIэ ныбжьыщIэхэр хагъэгъуазэ мы къыдэкIыгъуэр ди щIыпIэм узыщрихьэлIэ къуалэбзу 17-м зэрытраухуам, абыхэм я сурэтхэр Кхъуэжь Дианэрэ Хъалилэ Миланэ- рэ зэращIам, бзухэм ятеухуа къуажэхьхэри зэрыщIагъужам. Щхьэусыгъуэр — сабийхэм къуалэбзухэр нэхъ гъунэгъуу ирагъэцIыхунырщ. Мы къыдэкIыгъуэр ныбжьыщIэхэм зэгуагъэжрэ тхылъу зэгуалъхьэжу зэрахьэмэ, иужькIэ къазэрыхуэщхьэпэжынум шэч хэлъкъым.
«Нурым» и лэжьакIуэхэм зэрыжаIэмкIэ, мы къыдэкIыгъуэм къыщыхьа къуалэбзухэр ныбжьыщIэхэм гулъытэншэу къамыгъанэмэ нэхъыфIщ, сыту жыпIэмэ, ахэр зэрызэвгъэцIыхуар журналым и кIэух напэкIуэцIым ЦIыкIураш Iущыцэм къыщипщытэжынущ. Абы къыщымынэу нэхъ губзыгъэхэм, акъыл жанхэм ар саугъэтхэмкIэ яхуэупсэнущ. Журналым къыщагъуэтынущ ЦIыкIураш зэрызыпащIэ хъуну хэщIапIэмрэ телефонымрэ.
КъыдэкIыгъуэм и иужьрей напэкIуэцIым къытехуащ Бахъсэн къалэм дэт прогимназие №3-м и къэфакIуэ цIыкIухэмрэ абыхэм я гъэсакIуэ Къулым Мадинэрэ я сурэтхэр.
ТЕКIУЖЬ Заретэ.
